2011/0188 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση της Ευρωπαϊκής Ένωσης σχετικά με το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη για την ασφάλεια των πεζών και το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη για τις φωτεινές πηγές με διόδους εκπομπής φωτός (LED), και τα σχετικά διορθωτικά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη την απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»)[1], και ιδίως το άρθρο 4 παράγραφος 2 δεύτερη περίπτωση,

Έχοντας υπόψη την πρόταση της Ευρωπαϊκής Επιτροπής,

Έχοντας υπόψη τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

1. Οι τυποποιημένες απαιτήσεις του σχεδίου κανονισμού της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) σχετικά με τις διατάξεις για την έγκριση οχημάτων όσον αφορά την ασφάλεια των πεζών[3] και του σχεδίου κανονισμού της ΟΕΕ/ΗΕ σχετικά με τις διατάξεις για την έγκριση οχημάτων όσον αφορά τις φωτεινές πηγές με διόδους εκπομπής φωτός (LED)[4] πρόκειται να εξαλείψουν τεχνικά εμπόδια στο εμπόριο οχημάτων με κινητήρα μεταξύ των συμβαλλόμενων μερών της αναθεωρημένης συμφωνίας του 1958 και να εξασφαλίσουν ότι τα οχήματα αυτά θα παρέχουν υψηλό επίπεδο ασφάλειας και προστασίας.

2. Είναι σκόπιμο να καθοριστεί η θέση της Ευρωπαϊκής Ένωσης όσον αφορά τα προαναφερόμενα σχέδια κανονισμών και, συνεπώς, να δοθεί η δυνατότητα στην Ευρωπαϊκή Κοινότητα, εκπροσωπούμενη από την Επιτροπή, να ψηφίσει υπέρ των εν λόγω σχεδίων.

3. Η Ευρωπαϊκή Επιτροπή θεωρεί ότι τα σχέδια κανονισμών, τόσο για την ασφάλεια των πεζών όσο και για τις φωτεινές πηγές με διόδους εκπομπής φωτός (LED), πρέπει να ενσωματωθούν στο σύστημα της Ευρωπαϊκής Ένωσης για την έγκριση τύπου οχημάτων με κινητήρα,

ΑΠΟΦΑΣΙΖΕΙ:

Άρθρο 1

Εγκρίνεται το σχέδιο κανονισμού της ΟΕΕ/ΗΕ σχετικά με την ασφάλεια των πεζών, ως έχει στο έγγραφο ECΕ TRANS/WP.29/2010/127.

Άρθρο 2

Εγκρίνεται το σχέδιο κανονισμού της ΟΕΕ/ΗΕ σχετικά με τις φωτεινές πηγές με διόδους εκπομπής φωτός (LED), ως έχει στο έγγραφο ECE TRANS/WP.29/2010/44.

Άρθρο 3

Η Ευρωπαϊκή Ένωση, εκπροσωπούμενη από την Επιτροπή, θα ψηφίσει υπέρ των σχεδίων κανονισμών ΟΕΕ/ΟΗΕ που αναφέρονται στα άρθρα 1 και 2 κατά την προσεχή συνεδρίαση της Διοικητικής Επιτροπής του Παγκόσμιου Φόρουμ της ΟΕΕ/ΟΗΕ για την Εναρμόνιση των Κανονισμών σχετικά με τα Οχήματα.

Άρθρο 4

Στο πλαίσιο των διατάξεων των άρθρων 35 και 36 της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, αναγνωρίζεται η ισοδυναμία των απαιτήσεων του σχεδίου κανονισμού ΟΕΕ/ΗΕ για την ασφάλεια των πεζών και αυτών που ορίζονται στο παράρτημα Ι, παράγραφοι 3.1, 3.3, 3.4 και 3.5 του κανονισμού (ΕΚ) αριθ. 78/2009 του Ευρωπαϊκού Κοινοβουλίου και του Συμβουλίου όσον αφορά την προστασία των πεζών και άλλων ανεπαρκώς προστατευόμενων χρηστών των οδών[5].

Άρθρο 5

Τα σχέδια κανονισμών ΟΕΕ/ΗΕ για την ασφάλεια των πεζών και τις φωτεινές πηγές με διόδους εκπομπής φωτός (LED) καθίστανται μέρος του συστήματος της Ευρωπαϊκής Ένωσης για την έγκριση τύπου οχημάτων με κινητήρα.

Βρυξέλλες,

Για το Συμβούλιο

Ο Πρόεδρος

[1] ΕΕ L 346 της 17.12.1997, σ. 78.

[2] ΕΕ (…) (δεν έχει ακόμη δημοσιευτεί).

[3] UNECE Document EC TRANS/WP.29/2010/127.

[4] UNECE Document EC TRANS/WP.29/2010/44.

[5] ΕΕ L 35 της 4.2.2009, σ. 1.